Esperiment ta' ħsibijiet bil- lingwa Maltija . L- Erbgħa , 27 ta' Frar 2008 Poġġejt lil Yuki fis- sit ta' quddiem u niżżilt it- tieqa beraħ . Bdiet nieżla xita ħafifa , xita li ma tarahiex b' għajnejk , għalkemm l- asfalt beda bil- mod jiswied aktar . U kien hemm riħa ta' xita . Xi nies tellgħu l- umbrella l- fuq , oħrajn imxew qisu xejn ma kien nieżel . Id imġebbda l- barra setgħet forsi titraċċa ħarira nida . Kienet daqshekk xita fina . Yuki serrħet minkbejha fuq il- bieba u geddumha fuq idha , għonqha mmejjel , u wiċċha nofsu maħruġ mill- karozza . Żammet dik il- poża għal ftit ħin mhux ħażin , ma tiċċaqlaqx ħlief biex tieħu nifs . Kull moviment żgħir il- fuq segwit minn moviment żgħir l- isfel , l- iċken għolja u l- iċken niżla tan- nifs . Kif jista' jkun xi ħadd ikun daqshekk fraġli u bla difiża . Minn fejn kont bil- qiegħda , deher li qisu l- iżgħar impatt jista' jkun biżżejjed biex jaqlagħlha rasha u minkbejha l- barra . Forsi għax għada tifla , għada ma tafx l- ebbusija tal- ħajja , u jien adult , li , mingħajr wisq ħsieb , soffrejt diġa . ' Hemm xi ħaġa li nista' nagħmel ? ' , staqsejt . ' Mhux wisq , ' qaltli Yuki , tibla' waqt li tkellmet wiċċha l- isfel . Il- bżieq jnaddfilha griżmejha instema' jidwi b' ħoss mhux naturali . ' Ħudni x' imkien kwiet , fejn m' hemmx nies , imma mhux il- bogħod . ' ' Il- baħar ? ' Imma ssuqx wisq . Taf inneħħi jekk niċċaqalqu ħafna . ' Tellajtilha rasa u daħħaltha l- ġewwa , attent ħafna qisni qed naqbad bajda , u tellajt it- tieqa san- nofs . U wara bil- mod daqskemm it- traffiku seta' jagħti , tlaqna lejn il- bajja ta' Kunifuzu . Pparkjajna l- karozza u mxejna lejn il- baħar , fejn Yuki rremmettiet fuq ir- ramel . Bil- kemm kien hemm xejn fl- istonku , ħlief ftit ċikkulata u meraq . L- aktar mod ta' tortura biex tneħħi . Il- ġisem jkun fi spażmu , imma ma joħroġ xejn . Tisforza s- sistema sħiħa tiegħek , sakemm l- istonku jiġi għoqda daqs ponn . Mmessaġjatilha daharha . Għajnejn Yuki imtlew bid- dmugħ hekk kif ppruvat tneħħi aktar . Ppruvajt ngħinha b' mod fjakk . Wara għaxar minuti hekk , imsaħtilha ħalqha b' maktur u għattejt il- mandra bir- ramel . Wara , nżommha minn minkbejha , mexxejtha lejn l- eqreb moll . Poġġejna mal- art , daharna ma' ħajt hekk kif ix- xita bdiet nieżla . Ċċassajna lejn il- mewġ , biż- żangir tal- karozzi fil- West Shonan Causeway fl- isfond . L- unika nies fil- madwar , kienu bil- wieqfa , saqajhom fl- ilma jistadu . Kienu liebsin ġagagi , għajnejhom ffissati x' imkien l- isfel mix- xefaq , bil- qasab mhux mgħawwġa . Ma darux biex jħarsu lejna . Yuki mejlet rasha fuq spalleja , imma ma qalitx kelma . Bil- fors deherna bħal żewġ maħbubin . Yuki għalqet għajnejha . Tieħu n- nifs tant ħafif , dehret rieqda . Troffi sħaħ ta' xagħarha mxarrba saru ċappa fuq moħħha , il- ġilda tagħha għada samra mix- xahar li għadda . Imma taħt is- sema msaħħba , Yuki dehret ma tiflaħx . Imsaħt ix- xita u d- dmugħ minn ma' wiċċha . Ix- xita baqgħet nieżla b' silenzju sħiħ fuq il- baħar bla limitu . Ajruplani tas- Self Defence Force jgħassu għal xi sotto - marin jtiru fuqna , jżanżnu daqs żnażan fis- sħana . Fl- aħħar , b' rasha għada fuq spalleja , fetħet għajnejha u ħarset lejja b' fok ħafif . Qabdet Virginia Slim mill- but ta' ġenbejha u xegħlitu . Jew aħjar pruvat ripetutament – bil- kemm kellha saħħa tixgħel sulfarina . Din id- darba m' hemmx lezzjonijiet dwar tipjip mingħandi . Fl- aħħar irnexxielha u waddbet is- sulfarina ' l hemm . Ħadet żewġ nifsijiet il- ġewwa , u rmietu wkoll . Kompla jaqbad sakemm ix- xita tfietu . ' L- istonku għadu juġgħak ? ' staqsejtha . ' Ejja noqogħdu hekk għal ftit . Int mhux qiegħda tħoss bard hux ? ' ' Tajba jien . Ix- xita sabiħa . ' Is- sajjieda kienu għadu transfissati fuq il- Paċifiku . X' kienet il- ġibda lejn is- sajd ? Ma jistax ikun sempliċiment li taqbad il- ħut . Forsi waħda minn dawk il- gosti ? Bħal tpoġġi bil- qiegħda fuq il- baħar bix- xita nieżla ma' tifla nervuża ħafna ta' tlettax – il sena ? ' Sieħbek , ' Yuki ttentat b' mod kawt , b' leħen miksur . ' Sieħbi ? ' ' Iva , dak tal- film . ' ' Ismu propja Gotanda , ' għedtilha . ' Bħall- istazzjon tal- linja Yamanote . Dak ta' wara Meguro u qabel Osaki ' . ' Dak qatel dik il- mara' . Werriċt għajnejja lejn Yuki , b' saħħa . In- nifs tagħħha kien irregulari , bħal ruħ mgħarrqa miġbura mill- ilma . X' kienet qed tgħid din it- tifla ? Ma rreġistrax . ' Dik il- mara . Dik li kien qiegħed rieqed magħha l- Ħadd fil- għodu . ' Ma ħadtiex . Ma stajtx neħodha . Nofsni konxju , tbissimt u għedt , ' Imma ħadd ma jmut fil- film . Bil- fors int żbaljata . ' ' Mhux fil- film . Fil- ħajja reali . Attwalment qatilha . Rajta' , qaltli Yuki , waqt li qabditli idi . ' Beżżatni tant li bil- kemm stajt nieħu nifs . Dik il- x' inhi reġgħet ġriet fuqi . Stajt nara l- qtil sħiħ , ċar u akut . Il- ħabib tiegħek qatel dik il- mara . Mhux qiegħda nivvinta . Is- sinsla nbidlet f' silġa , ma stajtx ntenni kelma . Kollox beda jaqa' minn postu , jaqa' l- isfel , mingħajr ma nista' nagħmel xejn . Ma stajt inżomm xejn . ' Skużani . Forsi missni m' għedtlek xejn , ' qalet Yuki . Ħadet nifs il- barra u telqitli idi . ' Nista' nħoss li reali , imma ma nistax inkun veru ċerta jekk hijiex reali jew le . U naf li probabilment se tobgħodni bħal kulħadd għax qiegħda ngħidlek hekk . Imma ma stajtx ma ngħidlekx . Veru mbeżża' . Jekk jogħġbok tirrabjax miegħi . Ma stajtx inżommha . Qiegħda nħossni qisni qiegħda naqa' biċċa biċċa . ' ' Jien mhux miġnun , mela kkalma u għidli x' rajt , ' għedtilha , waqt li żammejtilha ida . ' L- ewwel darba li rajt xi ħaġa ċara daqshekk . Fgaha , il- mara tal- film . U poġġa ġisimha fil- karozza , u saq triq twila ħafna . Kienet dik il- karozza Taljana li inti soqt darba . Dik il- karozza tiegħu , le ? ' ' Iva , dik il- karozza tiegħu , ' għedtilha . ' Hemm xi ħaġa iżjed ? Ikkalma u erġa' aħseb . Kull ħaġa li tiġi f' moħħok , żgħira kemm hi żgħira , għidieli . Ħakket rasha tentativament , darbtejn , tlett darbiet . Umbgħad ħadet nifs fil- fond . ' M' hemmx wisq iżjed . Ir- riħa tal- ħamrija . Għasafar jsaffru . Faga' dik il- mara għall- mewt , għabbieha x' imkien fil- karozza , u difinha . Imma – u din hi l- veru biċċa stramba – il- biċċa kollha ma dehritx selvaġġa jew orribli jew hekk . Lanqas biss dehret bħala delitt . Kienet aktar bħal ċerimonja . Kienet xi ħaġa kwieta , bejn il- qattiel u l- vittma . Imma silenzju stramb ħafna . Bħal qisu ġejja mit- tarf tad- dinja jew xi ħaġa hekk . ' Għalaqt għajnejja . Ħsibijieti ma setgħu jwasslu imkien . Oġġetti u ġrajjiet ġo rasi bdew jitfarrku , jtiru bħal xfafar ġod- dlam . Ma stajtx nemmen x' bdiet tgħid Yuki ; ma stajtx ma nemminx x' bdiet tgħid Yuki . Ħallejt kliemha jinżlu ġewwa . Ma kienux fatti . Xejn iżjed , xejn anqas , imma l- forza tal- possibilita kienet qiegħda tkissirni . Kull assimiljanza ta' ordni li sirt naf f' dawn l- aħħar ftit xhur ġiet immfarka . Xerred u ferrà , inċertezza , imma kienu f' ordni , u bdew iżommu . Mhux aktar . Il- possibilità teżisti . U f' dak il- mument li ammettejt dik , xi ħaġa waslet fi tmiemha . Tenaċi daqs qatt qabel , imma deċisiva , għaddiet . Ma stajtx naħseb aktar . Sa dan it- tant , sibt ruħi waħdi għal darb ' oħra . Ma' tifla ta' tlettax – il sena , fuq bajja bix- xita , disperatament waħdi . Yuki għafsitli idi . Kemm damet tagħfasha ma nafx . Id daqshekk żgħira u sħuna kważi lanqas inħasset reali . Il- ħass tagħha kienet qisha aktar ripetizzjoni ċkejkna mill- memorja . Sħuna daqs memorja , imma ma twasslek imkien . ' Ejja mmorru , ' għedtilha . ' Se nieħdok id- dar . ' Soqtha lura lejn Hakone . Meta s- silenzju sar wisq oppressiv , xegħelt l- isterjo . Kien hemm mużika , imma ma smajtx . Kkonċentrajt fuq is- sewqan . Idejn u saqajn , jbidlu l- gearijiet , steering . Il- wipers sejrin il- fuq u l- isfel b' mod monotonu . Ma ridtx nara lil Amè , u għalhekk ħallejt lil Yuki fit- taraġ isfel . ' Aw , ' qaltli Yuki , tħares mit- tieqa tas- sit tal- passiġiera , idejha marbutin u jtertru , ' m' hemmx għalfejn tibla' kull ma għedtlek . Jiena kemm rajtha , dak kollox . Bħal m' għedt , ma nafx jekk ġratx realment . Jekk jogħġbok tobogħdnix . ' Jien ma nobogħdokx , ' għedtilha waqt li tbissimt . ' U jien mhu se nibla' xejn , sakemm mhuxbe il- verita . Xi darba trid toħroġ . Iċ- ċpar irid jiċċara . Jekk li qiegħda tgħid jkun veru , ikun ifisser li bdejt nieħu idea vaga tal- verita minnek . Din xi ħaġa li rrid insib jien stess . ' ' Dażgur . Insaqsieh jekk hux veru . M' hemmx triq oħra . ' Yuki għolliet spallejha . ' Int mhux irrabjat għalija ? ' ' Le , m' iniex irrabjat għalik , dażgur li le , ' għedtilha . ' Għaliex għandi nkun irrabjat għalik ? Inti m' għamilt xejn ħażin . ' Qatt ma ltqajt ma' xi ħadd bħalek ' . ' Għaliex il- passat ? ' għedt bejni u bejn ruħi . ' U jien qatt ma ltqajt ma' tifla bħalek . ' ' Saħħa , ' qaltli Yuki . U wara tatni ħarsa twila . Dehret bla paċenzja . Qisha riedet iżżid x ħaġa jew taqbadli idi jew tbusni fuq wiċċi . Imaġni nervużi ta' possibilità baqgħu jduru ġo rasi t- triq kollha lejn id- dar . Ġiegħelt lili nnifsi niffoka fuq il- mużika bla sens u dawwart l- attenzjoni fuq it- triq ta' quddiemi . Ix- xita waqfet hekk kif ħriġt mit- Tokyo - Nagoya Expressway , imma ma kelliex enerġija biex nitfi l- wipers sakemm sibt post fejn nipparkja f' Shibuya . Rasi kienet f' diżordni totali . Kelli nagħmel xi ħaġa . U għalhekk bqajt hemm fis- Subaru pparkjata , idi nkullata mar- rota . Silta minn ' Dance Dance Dance ' ta' Haruki Murakami . It- Tnejn , 18 ta' Frar 2008 Wasal l- ajruport kmieni bħas- soltu . Meta jkun se jtir seba' mitt sena biex jkun hemm . Kemm biex jitlaq jew biex jirritorna lejn il- bejta . Ankè jekk il- bejta temporanja u mhux fis- siġra oriġinali . Ritwal simettriku f' ċirkustanzi opposti . Kien hemm qabel seta' jagħmel iċ- check - in . Il- lavrant ħaseb qabel l- imgħallem . Poġġa fuq wieħed mill- ħafna siġġijiet vojta . Kellu qisu żewġ friefet fl- istonku . Ma ħallewhx bi kwietu . U issa qisu mill- istonku nfirxu ma' ġismu kollu . Iż- żewġ friefet kienu x' aktarx koppja u pproduċew , ħarġu mill- fosdqa u fl- istonku biss ma kienx hemm spazju biżżejjed . U dar żewġ ħwienet . Aktar iħares milli jara . U wara daħal f' ħanut tan- nuċċalijiet . ' U donnu n- nuċċalijiet fakkruh f' għajnejh u s- sens tal- vista . Dar vetrina wara vetrina bil- mod . Mill- Prada mar għar- Ray - Ban . U wara għall- Oakley . Tal- ħanut baqgħet fuq it- telefon titkellem , b' lingwa ta' kliem li għalih setgħu jkunu tgedwid . U minn banda ħa pjaċir bin- nuqqas ta' attenzjoni . Ħallietu bi kwietu jifli bil- mod , joqtol il- ħafna ħin f' idejh mingħajr ma jinduna . U f' salt wieħed qatgħet it- telefon u mxiet lejh . Mejlet rasha lejh u ġebbdet xufftejha . - Jekk trid aqbad u iftaħ il- vetrina u pprova . Staqsieha ftit parir u għażlu tnejn flimkien . Mhux bħal meta jixtri qalziet , jeans jew flokk għall- argument . U waqt li beda jipprova staqsietu fejn sejra u li hi mill- Malasja . Qiegħda tistudja bħalissa . U qalilha li sieħbu għadu kif mar hemm . U flok qaltlu liema parti kien , niżżlet kemmxejn rasha , lagħbet ftit b' xagħarha u tbissmitlu . U wara reġgħu għas- suġġett oriġinali . Ħares lejha u wara lejn il- mera . Irripeta r- ritwal fi ftit aktar sekondi fit- tul bl- iswed . U għażel li qaltlu hi . U għaddietulu bla dazju . - Tgħid lil ħadd imma . Ehmiżha u ħmar . U waqt li bdiet tgħaddilu l- kard , tkompliet il- konversazzjoni . In- nuċċali tpoġġa fil- ġenb u t- transazzjoni tħalliet tgħaddi waħedha . U waqt li t- tnejn bla nuċċali mdawrin bin- nuċċalijiet ħarsu f' għajnejn xulxin . Bħal żewġ qnienpen bla lsien jħabbtu żaqq ma' żaqq biex jagħmlu ħoss . Iċ- check - in fetaħ u fl- aħħar kellu tifkira tal- belt li żar . It- Tnejn , 11 ta' Frar 2008 Tlett ' ijiem fil- qalba ta' Sydney , fejn il- bini twil u hemm geġwiġija ta' nies kif tistenna minn belt ta' din id- daqs . Ġnus differenti , jaħbtu ma' xulxin mingħajr wisq każ . Bħal f' Pariġil - bumper qiegħed hemm biex jaqla' d- daqqiet u jekk jingiref meta qiegħed tipparkja bħal meta nqasmitlek il- ponta tal- lapes . Tistennieha . It- temp bejn Il- Ġimgħa u s- Sibt griż u jraxxax u jxarrbek minn ħin għal ieħor . Il- ' Harbour Bridge ' jiddomina fuq il- port , trijonf ta' inġinerija u faċċata tiegħu s- ' Sydney Opera House ' , aktar artistika , tikkuntrasta u tgħaqqad fl- istess ħin l- arti mal- matematika . Il- ħobża taqta' l- ġuħ , u t- tadama u ż- żejt l- aptit . U llum terraqt mit- toroq prinċipali , ismijiet normalment ta' bliet jew irħula oħra Ingliżi . Ħanut fejn ħanut tad- ditti l- kbar , multi - nazzjonali , u kultant wkoll xi bejjiegħ tal- ' Big Issue ' . Illum irrid naqbad vapur ħa noħroġ ftit mill- belt . Fuq il- port hemm tlett Aboriġini , jonfħu jew aħjar jdoqqu d- diggeridoo u jfakkruni ftit fit- Tribali . Il- vapur simili għal ta' Captain Morgan , b' kuluri aħdar u isfar minflok abjad u aħmar . Il- passiġġieri din id- darba turisti , bil- kamera diġitali mdendla m' għonqhom tikxifhom . Il- vapur qabad ir- rotta u l- belt bil- pont b' kollox jitbiegħdu bl- istess veloċità . U issa qegħdin f' nofs ta' baħar u l- arja tinħass aħjar u niftakar kemm inħoss il- mankanza tal- baħar , li l- ebda xmara jew port ma jistgħu jagħmlu tajjeb għalih . Fuq kull naħa , siġar f' xulxin u ovvjament ħdura . Hawnhekk , is- siġar jissostitwixxu n- nies . Xi dgħajsa ' l hemm u ' l hawn titbandal bil- mod mal- mewġ nofs kedda , b' riħ ħafif u mingħajr wisq ftuħ biex jaħkem . Nofs siegħa wara li tlaqna . Bajja żgħira bi ftit ramel u warajha siġar tal- palm fuq il- ħaxix maqtugħ qasir jikkompetu mal- istess ramel biex jospitawk . U nagħżel lil tat- tieni . Għandi ktieb irrid inlestieh . It- Tlieta , 5 ta' Frar 2008 Smajt bih b' kumbinazzjoni . B' ċikka . Kien hemm il- BBC 6 miftuħ waqt li kont qiegħed indur minn sit għal ieħor mingħajr wisq ħsieb , bħal meta taqleb minn fuq stazzjon għall- ieħor fuq it- televiżjoni , mingħajr m' inti tipprova ssib xejn partikolari . Bħalissa nagħmilha hawnhekk kultant minn triq għal oħra f' Melbourne . Idejja fil- but , papoċċ jew flip - flop jkarkar mal- art u meta jolqotni xi ħaġa jew għax jiftilli nieqaf ftit . L- istat aljenat ta' moħħi qaleb għal attentiv . Laqtitni mill- ewwel u wara li spiċċa , fittixtha fuq il- You Tube , sibtha u erġajt daqqejtha . Skoprejt xi ħaġa meta lanqas biss kont qiegħed infittex . Rufus Wainwright , kantant / kompożitur Kanadiż - Amerikan li sa issa għandu ħames albums sħaħ f' ismu . Qabeż it- tletin , ma tistax issejjaħlu popolari bħal fejn jaf jien James Blunt , imma għandu s- segwaċi tiegħu , u meqjus ħafna f' ċertu oqsma tal- mużika . Forsi jispikka aktar mal- puristi jew hawn min jgħidilhom l- isnobbisti mużikali . Jien naħseb li ma naqa taħt l- ebda kategorija minnhom it- tnejn . Leħnu partikolari , jispikka l- aktar meta qiegħed jferra' l- imrar minn ġo qalbu minflok minn buqar . Jfakkarni xi ftit f' Leonard Cohen u fil- fatt jħobb jdoqq xi cover - version tiegħu , bħal ' Halleluljah ' . U jħobb anke il- mużika klassika kontemporanja , fejn hawn min jarah bħala l- eredi naturali ta' Verdi . Kont qieħed inqalleb wieħed mill- fuljetti li ssib kemm trid hawnhekk ta' x' hawn u x' mhawnx f' Melbourne kummisjunat mill- Kunsill ta' Victoria u kien hemm paġna dedikata għalih . Se jagħti kunċert fl- 1 ta' Frar . Ħadt pjaċir , fittixt fuq l- internet biex nara kif nixtri biljett , imma kien diġa mibjugħ . Iddiżappuntajt ruħi . Rajt siġra li xtaqt nixxabbat magħha imma kienet diġa mimlija nies u kju ieħor madwarha . Għaddew erbat ijiem oħra u erġajt fettilli niċċekkja s- siġra . Ħawwlu oħra ħdejha u stajt nixxabbat magħha din id- darba . Fuq talba tal- pubbliku u minħabba d- domanda kunċert ieħor l- għada ġie programmat . U din id- darba qbadt u xtrajt il- biljett . Mxejt lejn il- kumpless ' Arts Centre ' u sibt bil- mod is- sala ta' fejn se jsir il- kunċert . Sibt posti , ma tantx kont il- bogħod mill- palk . Kont fil- filliera ' T' , u għalhekk kienet l- għoxrin waħda . Kien hemm solista Awstraljana qabel u għat- tmienja daħal għall- applaws ġeneruż , ir- raġuni ta' għalfejn kien hemm sala ppakkjata . Fakkarni ftit f' Elton John , mhux tant il- mużika imma l- libsa tiegħu . Xi ftit eċċentrika , qalziet u ġlekk mill- istess drapp , bi strixxi vertikali bojod u koħol . Wara kollox , tal- aħħar kien għenu jidħol ġo rehab minħabba problemi ta' drogi , u t- tnejn jiddikjaraw pubblikament l- ommoseswallita' tagħhom . Differenti mis- soltu . Flokki strixxi blu u bojod , strixxi suwed u bojod . Huwa sejjħilha allegorija . L- istrixxi suwed u bojod jirrapreżentaw in- negattiv tal- Amerika , filwaqt id- djamanti il- pożittiv . Ut - tieni numru tiegħu kien dak li kont lest li nistenna sal- aħħar . Is- serata kienet diġa kompluta u s- sagħtejn ta' mużika li segwew dan il- kapulavur kienu bonus . Kontra Freddie Portelli , il- kbir mhux għadu ġej imma beda bih . Għalija għallinqas . U s- sagħtejn ta' wara ma ddiżżapuntaw lanqas . Applaws bejn numru u ieħor b' idejja ' l fuq u finalment bil- wieqfa għall- aħħar tislima . U l- bieraħ , waqt li kont qiegħed f' ħanut tal- mużika , minn dawk speċjalizzati aktar milli tal- franchise , u li tidħol għalih b' taraġ dejjaq kelli bil- fors nixtri l- aħħar CD tiegħu , kunċert live ta' Judy Garland . Tal- ħanut staqsieni jekk mortx . Għedtlu iva . Qalli li kulħadd qal li kien ' fantasiku ' . Għedtlu ' brillanti ' jien , kelma li hawnhekk għal xi raġuni ma tantx tinstemà .